Uganda girls guide Association batandise ebikujjuko by’okujaguza emyaka 100, bukyanga kitandikibwawo mu Uganda.
Ekibiina ky’abagayidi kyaleetebwa mu Uganda era nekitandikibwawo Omuzungu Foster Smith mu 1922.
Kyagendererwamu okuyamba omwana omuwala okukula ng’alimu ensa, era ng’asobola okwetengerera n’okusitula eddoboozi lye neriwulirwa.
Ekibiina kino kyatongozebwa mu Uganda nga 22 March 1922 ku kisaawe e Kololo, era nekissibwa mu biwandiiko luvannyuma lw’okuyisibwa mu parliament.
Chief Commissioner wa Uganda Girl Guides Association, Susan Namarome agamba nti kyatandikira mu ssomero lya Kyebambe Girls e FortPortal, era nga wekiwerezza emyaka 100 nga kibunyisiddwa mu bitundu eby’enjawulo, naddala mu masomero.
Susan Namarome agamba nti ku ssaawa eno , omwana omuwala takyayisikamu maaso kubanga asobola bulungi okwelwanako mu mbeera ezimunyigiriza n’ezityoboola eddembe lye.
Annyonyodde nti mu myaka 100, baliko bingii byebaganyuddwamu, omuli n’okutandikawo polojekiti eziyamba okusitulla embeera y’omwana omuwala mu nkola gyebaatuuma Global Youths Mobilization.
Mu nkola eno mulimu ebikolebwa ng’okuzuula n’okusitula ebitone by’omwana omuwala, okuyigiriza omwana omuwala okufumba emigaati, okutunga engoye, okukola ebiwero ebikozesebwa mu mbeera zabwe eza buli mwezi n’ebirala.
Uganda Girls guide Association kasookedde kitandikibwawo, kifunye ettaka lya mirundi 4 mu bitundu by’eggwanga ebyenjawulo.
Kirina ettaka erisangibwa mu kibuga wakati ku Bombo Road era wewali ekitebe kyabwe ekikulu.
Waliwo erisangibwa e Isingiro kwebalina ennimiro n’eddundiro ery’ente n’enkoko.
Balina ettaka eddala mu bukiika kkono bwa Uganda wamu n’e Kaazi Busaabala mu Wakiso gyebakungaanira nebannaabwe abasikawutu.
Namarome agamba nti ebikujjuko bino babitandise n’enteekateeka z’okukuuma obutonde bw’ensi omuli okusimba emiti ng’akamu ku bubonero bw’okukuuma obutonde bw’ensi, ate n’okusomesa abaana abawala emigaso gy’okulwanirira obutonde bw’ensi buleeme kutyoboolebwa.
Nga 24 September,2022 mu butongole baatandise ebikujjuko bino n’okusimba emiti mu bitundu by’eggwanga eby’enjawulo.
Baatandikidde ku ssomero lya Nakivubo Blue Primary School mu Kampala, webaasimbye emiti egy’ebibala okuwa abayizi ebibala n’ebisiikirize.
Beyongeddeyo mu kkuumiro ly’ebisolo n’ebinyonyi erya Uganda Wildlife Education Center (Zoo) e Ntebbe, nayo nebasimbayo emiti ginnansangwa omuva eddagala n’ebirala.
Namarome agamba nti beenyumiriza nnyo mu myaka e 100 egy’ekibiina kino, nti kubanga kibangudde abantu ab’omuzinzi bangi, okuli abakulembeze mu bitongole ebyenjawulo,bannabyabufuzi, abasomesa n’abalala ku mitendera egy’enjawulo.
Buli mwaka ekibiina kino ekya Uganda Girls Guide Association government ekiwa kavu wa nsimbi obukadde 500.m okubayambako okuddukanya emirimu gyakyo.
Mu nteekateeka endala ezigenda okukulemberamu entikko y’omukolo gw’okujaguza kuliko, ensiisira z’ebyobulamu mu Kampala ne Wakiso nga 22 October 2022.
Emisinde mubuna byalo eginaabaayo nga 26 November, 2022 ku kisaawe ky’ameefuga e Kololo.
Entikko y’emikolo yakubeera ku mbuga yabwe e Kaazi Busaabala okuva nga 9 okutuuka nga 16 December 2022.
“100 years of Empowering Girls”
Bisakiddwa: Kamulegeya Achileo K.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn eng_Latn cjk_Latn